Publication: Magyar Közlöny
Issue: MK-1999-88 (Year: 1999, Number: 88)
Era: 1990-2004
Section: döntését azért is, mert figyelmen kívül hagyta az Alkotmánybíróság 2/1993. (I. 22.) AB határozatában megállapított követelményt, amely szerint népszavazással nem lehet
Paragraph Index: 1014

10. § c) pontja alapján is elutasítandó lett volna. A másik kifogás előterjesztője szerint az államforma megváltoztatására vonatkozó kérdés és az ez alapján népszavazás útján hozott döntés a jogbiztonságot sértő, alkotmányellenes helyzetet teremt. Az államforma népszavazás útján történő változása nyomán szükségessé válik az Alkotmány egyéb rendelkezéseinek módosítása, s így az a helyzet állna elő az előterjesztő szerint, hogy az „Alkotmány módosításának két egyenrangú szereplője lenne: a népszavazási döntés és az országgyűlési törvényhozás. Ennek pedig az a konzekvenciája, hogy intézményesülne az Alkotmányon belüli alkotmányellenesség lehetősége, hiszen nincs kötelező szabály arra, hogy a két alkotmánymódosító tényező közötti összhangot a népszavazásban meg nem fogalmazott, ámde azzal szükségképpen összefüggő kérdések tekintetében miként kell biztosítani.” Álláspontja szerint az államforma megváltoztatására irányuló „kérdés és maga a népszavazás is az Országgyűlés alkotmányosan rögzített jogköreinek elvonásával járna azon a körön túl is, amelyet a népszavazási döntés alkotmányosan tartalmazott”.

Source: https://magyarkozlony.hu/hivatalos-lapok/9035917d29e68e1ea16899185b4bf609948628a3/dokumentumok/79e78652a2ffdd0f1bc8fa777b6bea2b8b6a600c/letoltes